REGOLAMENT TAL-KUMMISSJONI (UE) 2019/89

tat-18 ta' Jannar 2019

li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwi għall-bromadijolon, għall-etofenproks, għall-paklobutrażol u għall-penkonażol f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u partikolarment l-Artikolu 14(1)(a), l-Artikolu 18(1)(b) u l-Artikolu 49(2) tiegħu,

Billi:

(1) Il-livelli massimi ta' residwi (MRLs) għall-etofenproks u għall-paklobutrażol ġew stabbiliti fil-Parti A tal-Anness III tar-Regolament (KE) Nru 396/2005. L-MRLs għall-penkonażol ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għall-bromadijolon mhu stabbilit l-ebda MRL fir-Regolament (KE) Nru 396/2005, u peress li dawn is-sustanzi attivi mhumiex inklużi fl-Anness IV ta' dak ir-Regolament, japplika l-valur prestabbilit ta' 0,01 mg/kg stipulat fl-Artikolu 18(1)(b) ta' dak ir-Regolament.

(2) Għall-bromadijolon, l-Awtorità Ewropea dwar is-Sigurtà fl-Ikel (“l-Awtorità”) ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (2). L-awtorizzazzjonijiet eżistenti kollha għall-prodotti għall-protezzjoni tal-pjanti li fihom il-bromadijolon jistgħu jintużaw biss bħala rodentiċida u mhumiex maħsuba għal applikazzjoni diretta fuq għelejjel li jittieklu. Għaldaqstant, huwa xieraq li l-MRLs jiġu stabbiliti fil-limitu prestabbilit ta' determinazzjoni. Dawn il-valuri awtomatiċi jeħtieġ li jiġu stabbiliti fl-Anness V tar-Regolament (KE) Nru 396/2005 skont l-Artikolu 18(1)(b) ta' dak ir-Regolament.

(3) Għall-etofenproks, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (3). L-awtorità rrakkomandat li tnaqqas l-MRLs għall-qastan, il-ġellewż/ġellewż Ewropew, it-tuffieħ, il-lanġas, il-berquq, iċ-ċiras (ħelu), l-għanbaqar, l-għeneb, il-frawli, it-tut, il-lampun (aħmar u isfar), il-mirtill, il-passolina (ħamra, sewda u bajda), ir-ribes (aħdar, aħmar u isfar), it-tin, il-kaki, il-granate tuffieħ/tar-rummien, il-patata, it-tewm, il-basal, it-tadam, il-Bżar ħelu (kapsikum), il-brunġiel, il-Brussels sprouts, il-kaboċċi, il-fażola (bil-miżwed), il-fażola (mingħajr miżwed), il-lupini/lupine għall-fażola (niexfa), iċ-ċereali, il-pitravi taz-zokkor, il-ħnieżer (muskoli, fwied u kliewi), il-bhejjem tal-ifrat (muskoli, fwied u kliewi), in-nagħaġ (muskoli, fwied u kliewi), il-mogħoż (muskolu, fwied u kliewi), l-ekwini (muskoli, fwied u kliewi), l-annimali terrestri oħrajn mrobbija (muskoli, fwied u kliewi) u l-ħalib (nagħaġ u mogħoż). Għall-prodotti l-oħrajn, l-Awtorità rrakkomandat li l-MRLs jiżdiedu jew li jibqgħu kif inhuma. Hija kkonkludiet li fir-rigward tal-MRLs għall-grejpfrut, il-larinġ, il-lumi, ix-xkomp, il-mandolin, il-ħawħ, il-frott tal-Kiwi (aħdar, aħmar, isfar), il-bettieħ, il-qargħa aħmar, id-dulliegħ, il-ħass tal-ħaruf/Insalata tal-qamħ, il-ħass, l-escaroles/Indivja tal-weraq wiesa', il-krexxuni u nebbieta u rimi oħrajn, l-aruka, l-ispinaċi, il-weraq tal-pitravi, il-maxxita, il-kurrat salvaġġ, il-weraq tal-karfus, it-tursin, salvja, ir-rosmarin, is-sagħtar, il-ħabaq u l-fjuri li jittieklu, il-weraq tar-rand, l-istragun, l-għads (frisk), il-fażola (niexfa), iż-żerriegħa tal-kolza, it-tessut xaħmi tal-majjal, tal-annimali bovini, tan-nagħaġ, tal-mogħoż u tal-ekwini, it-tjur (muskoli, xaħam u fwied), il-ħalib (bhejjem tal-ifrat, nagħaġ, mogħoż u żwiemel) u l-bajd tat-tjur, xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Billi ma hemm l-ebda riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta' dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(4) Għall-paklobutrażol, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (4). L-awtorità pproponiet li tibdel id-definizzjoni tar-residwu għall-paklobutrażol (is-somma tal-isomeri kostitwenti). Hija rrakkomandat li jitbaxxew l-MRLs għat-tuffieħ, il-lanġas, l-sfarġel, in-naspli, il-loquats/in-naspli tal-Ġappun, il-berquq, il-ħawħ, l-għanbaqar, l-għeneb, iż-żebbuġ, iż-żerriegħa tal-kittien, iż-żerriegħa tal-ġirasol, iż-żerriegħa tal-lift, iż-żerriegħa tal-mustarda, iż-żerriegħa tal-peprin, iż-żerriegħa tal-camelina sativa, il-qanneb, żrieragħ, żebbuġ għall-produzzjoni taż-żejt, l-annimali bovini (muskoli, xaħam, fwied u kliewi), u ekwini (muskoli, xaħam, fwied u kliewi). L-MRLs għal dawk il-prodotti jeħtieġ li jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità.

(5) Għall-penkonażol, l-Awtorità bagħtet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (5). L-awtorità pproponiet li tibdel id-definizzjoni tar-residwu għall-penkonażol (is-somma tal-isomeri kostitwenti). Hija rrakkomandat li jitbaxxew l-MRLs għal-lewż, il-ġellewż/ġellewż Ewropew, it-tuffieħ, il-lanġas, l-isfarġel, in-naspli, il-loquats, il-berquq, iċ-ċirasa, il-passolina (sewda, ħamra u bajda), il-ħjar, il-ħjar tal-pikles, iz-zukkini, il-piżelli (bil-miżwed u mingħajru), il-qaqoċċ, il-ħops, l-annimali bovini (muskoli, xaħam, fwied u kliewi), l-ekwini (muskoli, xaħam, fwied u kliewi), it-tjur (muskoli, xaħam, fwied u kliewi), ħalib u bajd tal-għasafar. Għall-prodotti l-oħrajn, l-Awtorità rrakkomandat li l-MRLs jiżdiedu jew li jibqgħu kif inhuma. Hija kkonkludiet li dwar l-MRLs għaċ-ċiras (ħelu), il-ħawħ, l-għanbaqar, l-għeneb, it-tut tal-għollieq, il-lampun (aħmar u isfar), ir-ribes bix-xewk (aħdar, aħmar u isfar), il-bżar, il-brunġiel, il-bettieħ, il-qargħa aħmar, id-dulliegħ, xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Billi ma hemm l-ebda riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta' dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(6) F'dak li għandu x'jaqsam mal-prodotti li fuqhom mhux awtorizzat l-użu tal-prodott għall-protezzjoni tal-pjanti kkonċernat, u li għalihom ma jeżistu l-ebda tolleranzi tal-importazzjoni jew limiti massimi tar-residwi fil-Codex (CXLs), l-MRLs jentħeiġ li jiġu stabbiliti fil-limitu speċifiku ta' determinazzjoni jew jenħtieġ li japplika l-MRL prestabbilit, kif previst fl-Artikolu 18(1)(b) tar-Regolament (KE) Nru 396/2005.

(7) Il-Kummissjoni kkonsultat lil-laboratorji ta' referenza tal-Unjoni Ewropea għar-residwi tal-pestiċidi dwar il-bżonn li ċertu limiti ta' determinazzjoni jiġu adattati. Għal diversi sustanzi, dawk il-laboratorji kkonkludew li għal ċertu prodotti bażiċi l-iżvilupp tekniku jeżiġi li jiġu stabbiliti limiti speċifiċi ta' determinazzjoni.

(8) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, l-emendi xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(9) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ u tqiesu l-kummenti tagħhom.

(10) Għaldaqstant, jenħtieġ li r-Regolament (KE) Nru 396/2005 jiġi emendat skont dan.

(11) Sabiex il-prodotti jkunu jistgħu jiġu kkummerċjalizzati, ipproċessati u kkunsmati b'mod normali, jenħtieġ li dan ir-Regolament jipprevedi arranġament tranżizzjonali għall-prodotti li jkunu ġew prodotti qabel il-modifika tal-MRLs u li għalihom jintwera li nżamm livell għoli ta' protezzjoni tal-konsumaturi.

(12) Jenħtieġ li jitħalla jgħaddi perjodu raġonevoli taż-żmien qabel ma jibdew japplikaw l-MRLs immodifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-modifika tal-MRLs.

(13) Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II, III u V tar-Regolament (KE) Nru 396/2005 qed jiġu emendati skont l-Anness ta' dan ir-Regolament.

Artikolu 2 F'dak li għandu x'jaqsam mas-sustanza attiva tal-etofenproks, tal-paklobutrażol u tal-penkonażol fil-prodotti kollha jew fuqhom, għandu jkompli japplika r-Regolament (KE) Nru 396/2005 hekk kif kien qabel ma ġie emendat b'dan ir-Regolament għall-prodotti li kienu mmanifatturati fl-UE jew importati lejha qabel it-13 ta' Awwissu 2019.

Artikolu 3 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Japplika mit-13 ta' Awwissu 2019.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-18 ta' Jannar 2019. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) L-Awtorità Ewropea dwar is-Sigurtà fl-Ikel; Review of the existing maximum residue levels for bromadiolone according to Article 12 of Regulation (EC) No 396/2005. EFSA Journal 2017;15(5):4835.

(3) L-Awtorità Ewropea dwar is-Sigurtà fl-Ikel; Review of the existing maximum residue levels for etofenprox according to Article 12 of Regulation (EC) No 396/2005. EFSA Journal 2017;15(8):4964.

(4) L-Awtorità Ewropea dwar is-Sigurtà fl-Ikel; Review of the existing maximum residue levels for paclobutrazol according to Article 12 of Regulation (EC) No 396/2005. EFSA Journal 2017;15(8):4974.

(5) L-Awtorità Ewropea dwar is-Sigurtà fl-Ikel; Review of the existing maximum residue levels for penconazole according to Article 12 of Regulation (EC) No 396/2005. EFSA Journal 2017;15(6):4853.